असम थुनलाइ आफाद सुंद'यै AXX या गंसे हादोर , मोनसे राव खान्थिखौ सोंखारिदों । थुनलाइ आफादनि आफादगिरि पर्मानन्द राजबंची जोंनि गिबि राव एबा बिमा रावानो सिगाङाव थागोन बेनि थाखाय गुबुन रावखौ जाबसिन्नाय आयदा लानानै सावरायज्लायनानै खोथा फैया होन्ना बुंथिदों । मख'नो गोनांदि गोनांथिखौ नोजोर लाखिनानै बिमा रावा गिबि राव , हादोरसा रावा नैथियाव , थामथियाव हिन्दी आरो ब्रैथियावसो इंराजि राव थाफागोन होन्ना बुंथियो । दुलाराय हादोर नाङै मैखोम दान्थे बिदान्थेनि उनाव हादोरनि न'खर बिफाननि मन्थ्रि अमित चाह बिथाङा टुइट ( Tweet ) नि गेजेरजों बुंदोंदि भारत हायुंआ बायदिसिना रावारि हादाब । जेराव मोनफ्रोमबो रावनिनो मोनफा मोनफा गोनांथि मान सन्मान दंखायो । नांगौथार खोथाया बेनोदि बै रावफोरा फोथांनानै लाखिनाया जोबोर गोनांथार । भारत बादि जौगाफु हादोराव फिसा फिसा रावनि सिनायथियानो जोंनि भारत हायुंनि गुबै सिनायथि । जुदि मोनसे रावा दुलाराय हादोरखौ खौसेथिनि दौलेंङाव खानो हायो अब्ला हिन्दी रावानो गुवारै बाहायनो नांगोन । न'खर मन्थ्रि अमित चाह बिथाङा आरोबाव हिन्दी राव फालिथाइ सानाव नुजाफैनानै बुंथिदों दि आं साफ्रोमबो राज्यो राजानि सिम मोनसे हांख्राइनाय दि गिबि एबा बिमा राव रायज्लायग्रा सुबुंनि अन्जिमाखौ बारायनो नांगोन । लोगोसे जोंनि हारिमायारि हिन्दी रावखौबो बाहायनो नांगोन जाहाथे हारिनि बिफा गेदेमा महात्मा गान्धी आरो सोर मानसि ( Iron Man ) सर्दार बल्लभ भाइ पेटेल नि सिमांआ सुफुंसार जायो । दि सेन्टिनेल खौरांलाइजों मुगामुगि जानाय बुब्लियाव असम थुनलाइ आफादनि आफादगिरि पर्मानन्द राजबंची बिथांआ बुंदोंदि रावबो जोंनि बिमा रावनि सोलायै गुबुन रावखौ जाबसिननो हाया । भारत सोरखारनि दारै गुबुन गुबुन फिसा फिसा राव आरो गिबि एबा बिमा रावफोरखौ सिथारनानै मोनसेल' राव बाहायनाय आयदायाव असम थुनलाइ आफादा माब्लाबाबो बे थिरांथा एबा खान्थिखौ आजावनानै लानो हानाय नङा । भारत हायुंआ गाहायै गुबुन गुबुन रावारि सुबुंनि थामोन्थाजों आबुं । सोरखारनि जोहै रावखौ जाबसिन होनो माबा मोनसे राहा लायोब्लाबो बेयो दुंहाव थासारि सोमजिगोन । मख'जाथावदि असम थुनलाइ आफादनि आफादगिरि पर्मानन्द राजबंची बिथांआ गावनि आफादनि दलद थिरांथानि सायाव बुंबावो दि जोंनि थिरांथा ( Stand ) या रोखाथार । बिमा रावा गिबियाव थागोन , बेनि उनावसो हादोरसानि राव ( State Language ) , हिन्दी आरो इंराजि । राजबंची बिथांआ हुमखि होनानै बुङो दि हिन्दी आरो इंराजि रावखौ जाबसिन्नो नागिरोब्ला जों हानायमानि जुजिगोन , थैयै मोदोमै हेंथा खालामनानै बे खान्थिखौ फेलें खालामनानैसो जिरायगोन होन्ना बुंथियो । दासिमाव असम थुनलाइ आफादनिफ्राय सोरखारनिसिम राव खान्थि ( Language policy ) नि सायाव गांसे गोसोखां लाइ गथायदों । जोंनि गथायखां जानाय राव खान्थियाव हादोरसानि लेखा गोरों बिजाथिफोरा गावनि बिमा रावजोंनो हारोंथाइ बादियै आर'ज गाबहैनो हागोन । नाथाय हादोरसा सोरखारा बे दाबिखौ दासिम हालागै जाफुंसार जायाखै होन्ना बुंथियो ।   
असम थुनलाइ आफादा गंसे हादोर , मोनसे राव खान्थिखौ सोंखारिदों